KIRJALLINEN KYSYMYS E-2668/00 esittäjä(t): Ria Oomen-Ruijten (PPE-DE) komissiolle. Saksan lapsilisää koskeva lainsäädäntö suhteessa asetukseen N:o 1408/71.



Virallinen lehti nro 136 E , 08/05/2001 s. 0073 - 0074



KIRJALLINEN KYSYMYS E-2668/00 esittäjä(t): Ria Oomen-Ruijten (PPE-DE) komissiolle (1. syyskuuta 2000) Aihe: Saksan lapsilisää koskeva lainsäädäntö suhteessa asetukseen N:o 1408/71 Usein Saksan viranomaiset (perhetukikassa) eivät maksa täydentävää lapsilisää tapauksissa, joissa molemmat Saksassa asuvat vanhemmat toimivat rajatyöläisinä ja palkansaajina Alankomaissa. Saksan viranomaisten päätös perustuu asetuksen N:o 1408/71 13 artiklan ja Saksan tuloverolain (§65 EstG) yhdistelmään. Sama ongelma on myös Saksassa asuvilla yksinhuoltajanaisilla, jotka toimivat rajatyöläisinä ja palkansaajina Alankomaissa. Ovatko tällaiset päätökset yhdenmukaisia asetuksen N:o 1408/71 kanssa? Elleivät ole, niin millaisia toimenpiteitä komissio toteuttaa näiden ongelmien ratkaisemiseksi? Anna Diamantopouloun komission puolesta antama vastaus (16. lokakuuta 2000) Arvoisa parlamentin jäsen tiedustelee, onko yhteisön lainsäädännön mukaista, että perhe-etuuksia käsittelevät Saksan laitokset (perhe-etuuskassat) eivät maksa täydentävää lapsilisää tapauksissa, joissa molemmat Saksassa asuvat vanhemmat toimivat rajatyöntekijöinä ja palkansaajina Alankomaissa. Sosiaaliturvaa koskevalla yhteisön lainsäädännöllä, etenkin neuvoston asetuksella (ETY) N:o 1408/71(1) koordinoidaan mutta ei yhdenmukaisteta jäsenvaltioiden sosiaaliturvajärjestelmiä. Lainsäädännöllä varmistetaan, että siirtotyöläiset ja heidän perheenjäsenensä eivät menetä sosiaalista suojelua muuttaessaan yhteisön alueella. Edellä mainitun asetuksen 13 artiklassa säädetään, että periaatteessa jonkin jäsenvaltion, esimerkiksi Alankomaiden, alueella työskentelevään henkilöön sovelletaan ainoastaan tämän jäsenvaltion lainsäädäntöä, vaikka hän asuu toisen jäsenvaltion, esimerkiksi Saksan, alueella. Perhe-etuuksista ja siis myös lapsilisistä säädetään, että jos perheenjäsenet eivät asu sen jäsenvaltion alueella, jonka lainsäädännön mukaan työntekijä on vakuutettu, eli tässä tapauksessa Alankomaiden, työntekijä on oikeutettu perhe-etuuksiin ikään kuin hänen perheenjäsenensä asuisivat kyseisessä jäsenvaltiossa. Jos etuuksiin on oikeus useiden jäsenvaltioiden lainsäädännön perusteella, etuuden maksaa säädöksen mukaisesti se jäsenvaltio, jonka lainsäädännön mukainen etuus on suurin. Saksan tuloverolain (Einkommenssteuergesetz) 65 pykälän mukaan oikeutta lapsilisään ei kuitenkaan ole Saksassa, mikäli oikeus näihin etuuksiin on Saksan ulkopuolella. Koska yhteisön lainsäädännössä vain koordinoidaan jäsenvaltioiden sosiaaliturvajärjestelmiä, kullakin jäsenvaltiolla säilyy vastuu omasta sosiaaliturvajärjestelmästään. Jokainen jäsenvaltio päättää etuuksien lajeista, tukikelpoisuusehdoista ja etuuksien arvosta. Näin ollen tässä tapauksessa ei ole ristiriitaa yhteisön lainsäädännön kanssa. (1) Viimeksi konsolidoitu versio: Neuvoston asetus (EY) N:o 118/97, annettu 2 päivänä joulukuuta 1996, sosiaaliturvajärjestelmien soveltamisesta yhteisön alueella liikkuviin palkattuihin työntekijöihin, itsenäisiin ammatinharjoittajiin ja heidän perheenjäseniinsä annetun asetuksen (ETY) N:o 1408/71 sekä asetuksen (ETY) N:o 1408/71 täytäntöönpanomenettelystä annetun neuvoston asetuksen (ETY) N:o 574/72 muuttamisesta ja saattamisesta ajan tasalle EYVL L 28, 30.1.1997.